ԱՌԱՋՆՈՐԴԱԿԱՆ ՊԱՏԳԱՄ
ՀԱՅԱՍՏԱՆԻ ՀԱՆՐԱՊԵՏՈՒԹԵԱՆ ՎԵՐԱՆԿԱԽԱՑՄԱՆ 
27-ՐԴ ՏԱՐԵԴԱՐՁԻՆ ԱՌԹԻՒ

	Սիրելի՛ հայորդիներ որ ի Լիբանան,
	Մեր հայրենիքին վերանկախացման 27-րդ տարեդարձը բոլոր հայորդիներուս սիրտը եզակի երջանկութեամբ եւ արդար հպարտութ-եամբ կը լեցնէ թէ՛ Հայաստանի մէջ, թէ՛ Արցախի մէջ եւ թէ՛ հայ սփիւռքի տարածքին։
	Այսօր աշխարհի ամենէն խուլ անկիւնն իսկ ապրող հայը պահ մը իր ընթացիկ առօրեայէն կ՚անջատուի եւ իր ներաշխարհին մէջ ու ապա իր անմիջական շրջանակին հետ կը տօնախմբէ այս համազգային յաղթա-նակը, որ մեր հայրենի ժողովուրդը կերտեց 21 Սեպտեմբեր 1991-ին, եւ որուն իր հայրենասիրական մասնակցութիւնը բերաւ սփիւռքահա-յութիւնը՝ իր աղօթքով եւ ապրումներով ու գործնականօրէն։
	Հայաստանի վերանկախացումը մեր պատմութեան ոսկեղէն էջերէն մին կը հանդիսանայ եւ մեր քաղաքական իրագործումները անքակտե-լիօրէն իրարու կ՚ագուցէ Ուրարտական թագաւորութենէն մինչեւ Հայաս-տանի ներկայ հանրապետութիւն։ Հայաստանի ազատագրութեան համար արիւն թափած մեր բոլոր հերոսները այսօր հաւաքաբար կը յառնեն մեր յիշողութեան մէջ եւ դարերու անջրպետը կը փակեն երեք բանալի հրամայական բանալով մեր դիմաց.
Առաջին, հայրենիքի պահպանութիւն։ Չի՛ բաւեր միայն անկա-խութիւն ձեռք բերել. այլ, անհրաժեշտ է զայն աչքի բիբի նման պահպանել։ Հայրենապահպանութեան շրջագիծին մէջ, մեր բոլորին պարտքն է նեցուկ կանգնիլ հայ բանակին։ Մեր արի երիտասարդները գիշեր եւ ցերեկ սահմաններուն վրայ են եւ իրենց արիւնով մեր սրբազան հողը կը պաշտպանեն։ Թող Աստուած զիրենք միշտ անփորձանք պահէ։ 
Երկրորդ, հայրենիքի շինութիւն։ Հայաստանը ծաղկեցնել կը նշա-նակէ համայն հայութեամբ մասնակից դառնալ հայրենաշինութեան վեհ գործին։ Հայրենիքը շարունակականօրէն կը յառաջդիմէ երբ իւրաքանչիւր հայորդի իր հոգիէն, միտքէն եւ բազուկէն խղճամիտ բաժին կը հանէ ու իր անվերապահ մասնակցութիւնը կը բերէ այս սրբազան բնագաւառին։ 
Երրորդ, հայրենիքի պահանջատիրութիւն։ Հայաստանի ներկայ հանրապետութիւնը մեր պատմական Հայաստանին եւ Կիլիկիոյ մաս կազմող ազատագրուած փոքր տարածք մըն է միայն։ Համայն հայութեան առաջնահերթ պարտքն է միշտ արծարծ պահել մեր ամբողջական հայ-րենիքին պահանջատիրութեան նուիրական կրակը, եւ մեր բռնագրաւեալ հողերուն կցումը Հայաստանի ներկայ հանրապետութեան անսակարկելի հռչակել։

Սիրելի՛ լիբանանահայութիւն,
Հայաստանի ներկայ հանրապետութեան գոյառման առաջին րոպէէն մինչեւ այսօր գործուն մասնակցութիւն բերիր եւ կը շարունակես բերել հայրենիքի պահպանութեան, հայրենիքի շինութեան եւ հայրենիքի պա-հանջատիրութեան եռեակ եւ մի մարտահրաւէրին։ 
Ցուցաբերած այս հայրենասիրական ոգիիդ համար մեր գնա-հատանքը յայտնելով հանդերձ, կը յիշեցնենք, թէ երկա՜ր ճանապարհ ունինք մեր դիմաց մեր գերակնկալութեան համապատասխանող Հայաս-տանին տիրանալու համար։ Այս ճանապարհը հայուն կեանքի՛ ճանա-պարհն է եւ մենք մեր հայրենի եղբայրներուն եւ քոյրերուն հետ միաս-նաբար պիտի քալենք այս ճանապարհէն՝ մինչեւ մեր կերտելիք նոր հայրենիքին ձեռք բերումը։

         Նարեկ Արքեպիսկոպոս
         Առաջնորդ Լիբանանի Հայոց

